**Hodr-skitur til Løvlia 23. – 24. februar**

**Godt nytt år til medlemmer og ledsagere!**

**Hodr gjentar fjorårets vellykkede skitur med overnatting på Løvlia, Krokskogen, lørdag 23. – søndag 24. februar. Denne gangen håper vi at mange nye deltakere og ledsagere også blir med!**

**Turen starter lørdag kl. 10:45 ved Skansebakken i Sørkedalen. For transporten dit, se nederst. Turen går på brede opparbeidete løyper, ubrøytede skogsveier og vann. I begynnelsen er det ganske mye stigning. Etter at vi har passert høyeste punkt ved Oppkuv-vann, er det grei nedover til vi passerer Gagnumseter og krysser Nordre Heggelivann. Så en bratt kneik oppover og et par kilometer lett kupert terreng fram til Løvlia. En fin tur på 17 km.**

**En alternativ løype er Gråseterveien til Søndre Heggelivann, over dette og Nordre Heggelivann til Gagnumseter. Videre som ovenfor.**

 **Løvlia er en trivelig Skiforeningshytte, med god mat og drikke.**

**Etter en god middag kl. 18 får vi en hyggelig sosial kveld sammen. Vi har reservert plass til 14. Overnatting er stort sett på 4-mannsrom.**

**For returen søndag foreslår vi den siste løypa beskrevet ovenfor, omvendt vei.**

**Pris kr 600 for Hodr-medlemmer**

**og kr 400 for ledsagere.**

**Er du først til mølla med påmeldingen, er du sikret plass.**

**Påmelding til Leif Halbo** **leif.halbo@gmail.com****, innen 30 januar,**

**med følgende informasjon:**

* **Din e-postadresse og ditt mobilnummer**
* **Kommer du med T-banen til Røa (se nedenfor), eller har du egen transport til Skansebakken?**
* **Har du noen matallergier?**
* **Ønsker du å ha med førerhund?**

**Betaling skal skje samtidig med påmeldingen, til:**

**Hodr v/Øystein Brevik**

**konto 7877.06.78357**

**Husk å merke med «Løvliatur» + eget navn.**

**Informasjon om transport til Skansebakken:
Du kan komme til Skansebakken på to måter:**

* **T- bane 2 (Østerås): Den går fra Jernbanetorget kl 09:47 og du går av på Røa stasjon kl 10:17.
Leif møter på Røa stasjon. Derfra tar vi buss 41 (Sørkedalen) avgang kl 10:25, til endestasjonen Skansebakken (ca. 10 km fra Røa), framme ca 10:45.
Det er viktig å få riktig T-bane, for neste buss fra Røa går først en time senere.**
* **Alternativt:
Egen biltransport: Følg Sørkedalsveien til rundkjøringen og bussens endestasjon Skansebakken. Der møtes alle. (Det er mulig dere må parkere litt lenger nede, men det finner vi ut når vi møtes.)**

**Vi gleder oss til en trivelig, sosial tur!**

**For spørsmål kontakt Leif, mobil 986 89 455.**

**NB: De som er medlemmer av Skiforeningen: TA MED MEDLEMSKORT. Da sparer hver av dere Hodr for kr 200.**

**Hilsen styret**